1988年北海码头塌脱事故

1988年北海码头塌脱事故勒1988年7月31号，马来西亚槟城北海渡轮码头个候船平台因为人忒多，吃弗消重量塌脱哉。搿日正好是观音诞搭教堂百年庆，来往槟城个人多得吓煞，结果造成32人死脱，顶小个只有6岁，还有1674人受伤。

事体经过
7月31号正好是观音诞，槟岛有观音菩萨花车游行，大山脚教堂也有百年大典。两隻大活动引来了交关人跑到槟城，弄得渡轮忙煞，码头塞足。

虽讲港务局局长自家到场指挥，但是人实在忒多，根本疏散弗了。局长前脚刚跑开，候船平台就“轰”一声塌下来哉。17米高个平台裂开成V字形，浪向个人侪掼下去，压勒下头等船个摩托车骑士身浪，现场哭叫连天。

港务局官员马上救人，活下来个人也帮忙抬伤者。箇桩事故一共死脱32人，里头有2個是港务局官员，还有1674人受伤。死个人里有14個小囡，顶小个只有6岁。好几部直升机马上拿伤者送到医院，还有交关遗体是勒塌下来个水泥堆里向寻着个。

政府个回应
当时个总理马哈蒂尔·穆罕默德搭老婆茜蒂哈斯玛特地跑到现场了解情况，慰问伤者搭仔拜祭死脱个人。马哈蒂尔讲，箇种悲剧是料弗到个，槟城港务局个官员试过控制码头人潮，但是人实在多得来吓煞，结果情况失控哉。槟州首席部长林苍佑成立仔码头灾民基金会，帮灾民提供法律帮助，还向港务局要求合理赔偿。

交通部长林良实第四日请国家元首批准成立皇家调查委员会，由前法官郑明达领头查了45日，传仔99人作证。1989年个报告讲平台结构是好个，但是操作疏忽超载塌脱，要渡轮公司经理承担责任。保险公司拨1178个死伤者赔仔213万令吉。

 参考 

分类:1988年
分类:马来西亚灾难